A Bizottság 1848/93/EGK rendelete

(1993. július 9.)

a mezőgazdasági termékek és élelmiszerek különleges tulajdonságainak tanúsításáról szóló 2082/92/EGK tanácsi rendelet alkalmazása részletes szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a mezőgazdasági termékek és élelmiszerek különleges tulajdonságainak tanúsításáról szóló, 1992. július 14-i 2082/92/EGK tanácsi rendeletre [1] és különösen annak 20. cikkére,

mivel a 2082/92/EGK tanácsi rendelet egységes alkalmazásának biztosítása érdekében pontos határidőket kell megállapítani a bejegyzési eljárás tekintetében;

mivel a tagállamokban fennálló, eltérő jogi helyzetek figyelembevétele érdekében a 2082/92/EGK rendelet 8. cikkének értelmében a közös érdekkel rendelkező egyének csoportja által benyújtott kifogási nyilatkozat elfogadható;

mivel annak érdekében, hogy a Bizottság meg tudja határozni a 2082/92/EGK rendelet 12., illetve 15. cikkében foglalt közösségi szimbólum és jelzés fogalmát, az értékelés elkészítéséhez szükséges adatokat össze kell gyűjteni;

mivel ezek a rendelkezések, a fogyasztók különleges hagyományos termékekre vonatkozó információk iránti igényeire adott válaszként, új közösségi rendszert alkotnak; mivel alapvető érdek a közösségi szimbólum és jelzés fogalmának megértetése a fogyasztókkal és a nyilvánossággal, anélkül hogy ezáltal háttérbe szorulna a gyártók és/vagy feldolgozók saját termékeinek reklámozása iránti igénye;

mivel a 2082/92/EGK rendelet nem zárja ki a mezőgazdasági termékekre és élelmiszerekre vonatkozó nemzeti tanúsító rendszerek létét; mivel megfelelő esetben a nemzeti szimbólumok használata a közösségi szimbólumokkal együtt megengedett az ilyen termékek címkézésekor, kiszerelésekor és hirdetésekor;

mivel az e rendeletben foglalt intézkedések összhangban vannak a Különleges Tulajdonságok Tanúsítványainak Szabályozási Bizottsága véleményével,

ELFOGADTA EZT A RENDELETET:

1. cikk

(1) A 2082/92/EGK rendelet 9. cikke (1) bekezdésében említett hat hónapos időszak a rendelet 8. cikkének (1) bekezdése második albekezdésében említett, az Európai Közösségek Hivatalos Lapjában való kihirdetés napján kezdődik.

(2) A hat hónapos időszak a következőképpen tevődik össze:

- egy öt hónapos időszak, amelynek során minden, jogos érdekei tekintetében a bejegyzéssel érintett természetes vagy jogi személy kifogást emelhet a tervezett bejegyzéssel szemben a 2082/92/EGK rendelet 8. cikkének (3) bekezdésének megfelelően, valamint

- egy egy hónapos, vagy amennyiben az első bekezdésben előírt időszakot betartják, egy ennél hosszabb olyan időszak, amely a kifogásoknak a Bizottsághoz való továbbítására a tagállamok illetékes hatóságai számára rendelkezésre áll.

2. cikk

A tagállamok illetékes hatóságai által a megállapított határidőn belül történő feladás szempontjából:

- a 2092/82/EGK rendelet 9. cikkének (1) bekezdése szerinti kifogások bejelentése, valamint

- a 2092/82/EGK rendelet 11. cikke (14) bekezdése szerinti kifogások és nyilatkozatok bejelentése

vagy a postára adás időpontját kell figyelembe venni, amelynek bizonyítékaként a postai bélyegző szolgál, vagy a kézhezvétel időpontját, amennyiben a dokumentumokat közvetlenül, telexen vagy faxon küldik meg a Bizottságnak.

3. cikk

Ha a nemzeti jog a jogi személyiséggel nem rendelkező egyének csoportját jogi személynek tekinti, az egyének említett csoportjának engedélyezni kell a 2092/82/EGK rendelet 8. cikkének (2) bekezdése szerinti és annak megfelelő kérelem megtekintését, valamint a rendelet 8. cikkének (3) bekezdése szerinti és annak megfelelő kifogás előterjesztését.

4. cikk

(1) A 2092/82/EGK rendelet 2. cikkében említett közösségi szimbólum, illetve a rendelet 15. cikkében említett jelzés fogalmát mielőbb meg kell határozni a rendelet 19. cikkében megállapított eljárással összhangban.

(2) Az e rendelet hatálybalépését követő öt év során a Bizottság megteszi a szükséges intézkedéseket a fogyasztóknak és a nyilvánosságnak a jelzés és a közösségi szimbólum fogalmáról való tájékoztatása érdekében. Ezek az intézkedések nem ölthetik a gyártóknak és/vagy feldolgozóknak nyújtott támogatás formáját.

5. cikk

A közösségi szimbólum és a nemzeti szimbólumok egyidejű használatát engedélyezni kell azoknak a mezőgazdasági termékeknek és élelmiszereknek a vonatkozásában, amelyek mind a 2082/92/EGK rendelet előírásainak, mind a nemzeti előírásoknak megfelelnek.

6. cikk

A 2082/92/EGK rendelet 9. cikkének (1) bekezdésében foglalt bejegyzést követően az illetékes hatóság biztosítja, hogy minden érdekelt megtekinthesse az ilyen módon bejegyzett mezőgazdasági termék vagy élelmiszer termékleírását.

7. cikk

Ez a rendelet 1993. július 26-án lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. július 9-én.

a Bizottság részéről

René Steichen

a Bizottság tagja

[1] HL L 208., 1992.7.24., 9. o.

--------------------------------------------------